KOMMISSIONENS FORORDNING (EF) Nr. 850/97 af 13. maj 1997 om ændring af forordning (EF) nr. 529/97 om åbning og forvaltning af et toldkontingent på 300 000 tons kvalitetshvede og om åbning af importtrancher dels af blød og hård kvalitetshvede og dels af hård hvede

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (1), særlig artikel 1, og

ud fra følgende betragtninger:

Kommissionens forordning (EF) nr. 529/97 af 21. marts 1997 om åbning og forvaltning af et toldkontingent på 300 000 tons kvalitetshvede og ophævelse af forordning (EF) nr. 1854/94 (2) indeholder bestemmelser om indførsel i forbindelse med nævnte kontingent; der blev konstateret manglende overensstemmelse i de frister for forarbejdning af indført hvede, der er fastsat henholdsvis i artikel 2, stk. 1, litra c), tredje led, og i artikel 6, stk. 1, i nævnte forordning; forordning (EF) nr. 529/97 bør ændres for at rette den manglende overensstemmelse; i betragtning af EF's markedssituation for hvede er det desuden hensigtsmæssigt af indføre en frist for fremlæggelse af ansøgninger om importlicenser i forbindelse med dette kontingent;

Kommissionens forordning (EF) nr. 2228/96 af 21. november 1996 om åbning og forvaltning af et toldkontingent på 50 000 tons hård hvede henhørende under KN-kode 1001 10 00 (3) indeholder bestemmelser om indførsel i forbindelse med nævnte kontingent; artikel 2, stk. 1, andet afsnit, i nævnte forordning åbner mulighed for de interesserede erhvervsdrivende at ansøge om refusion at den betalte told for de ansøgninger om importlicens, der er indgivet mellem den 1. januar 1996 og nævnte forordnings ikrafttræden; de indgivne refusionsansøgninger vedrører en mængde på 43 143 tons; for høståret 1996/97 resterer der en mængde på 6 857 tons, der kan indføres i henhold til dette kontingent, og der bør derfor åbnes en importtranche for denne mængde;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

Artikel 6, stk. 1, i forordning (EF) nr. 529/97 affattes således:

»1. Ved forevisning af et bevis for, at den pågældende hvede er forarbejdet senest seks måneder efter datoen for antagelsen af overgang til fri omsætning på et af de steder, der er fastsat i ansøgerens skriftlige erklæring, og på betingelse af, at den importerede vares kvalitet er i overensstemmelse med de i artikel 1, stk. 1, omhandlede kriterier, frigives den i artikel 1, stk. 2, omhandlede importsikkerhed for den mængde, som beviset føres for. Hvis kvaliteten af den importerede vare ifølge resultaterne af de i artikel 5 omhandlede analyser er lavere end den foreskrevne kvalitet, klassificeres den pågældende hvede efter bestemmelserne i forordning (EF) nr. 1249/96. I så tilfælde tilbageholdes af den i stk. 1 omhandlede sikkerhed beløbet for den gældende importtold for hvede af den pågældende kvalitet forhøjet med 5 ECU pr. ton som importtold. Restbeløbet frigives.«

Artikel 2

1. Fristen for indgivelse af ansøgninger om importlicenser for

- hård hvede henhørende under KN-kode 1001 10 00 af en kvalitet, der opfylder kriterierne i bilag I til forordning (EF) nr. 529/97, og

- blød hvede henhørende under KN-kode 1001 90 99 af en kvalitet, der opfylder kriterierne i bilag I til forordning (EF) nr. 529/97

løber fra nærværende forordnings ikrafttrædelsesdato. Den udløber ved udgangen af den 30. dag efter dens begyndelse.

2. De samlede mængder, der kan indføres efter nærværende artikel, vedrører 100 000 tons hård hvede og 100 000 tons blød hvede.

3. Forordning (EF) nr. 529/97 gælder for disse indførsler.

Artikel 3

1. Fristen for indgivelse af ansøgninger om importlicenser for hård hvede henhørende under KN-kode 1001 10 00 med et minimumsindhold af glasagtige kerner på 73 % som fastsat i forordning (EF) nr. 2228/96 løber fra nærværende forordnings ikrafttrædelsesdato. Den udløber ved udgangen af den 30. dag efter dens begyndelse.

2. Den samlede mængde, der kan indføres efter nærværende artikel, vedrører 6 857 tons.

3. Forordning (EF) nr. 2228/96 gælder for disse indførsler.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. maj 1997.

På Kommissionens vegne

Franz FISCHLER

Medlem af Kommissionen

(1) EFT nr. L 146 af 20. 6. 1996, s. 1.

(2) EFT nr. L 82 af 22. 3. 1997, s. 44.

(3) EFT nr. L 298 af 22. 11. 1996, s. 8.